Direktiva Komisije 98/12/ES

z dne 27. januarja 1998

o prilagoditvi tehničnemu napredku Direktive Sveta 71/320/EGS o približevanju zakonodaje držav članic v zvezi z zavornimi napravami za določene kategorije motornih in priklopnih vozil

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic v zvezi s homologacijo motornih in priklopnih vozil [1], kakor je bila nazadnje spremenjena z Direktivo Evropskega parlamenta in Sveta 92/27/ES [2], zlasti člena 13(2),

ob upoštevanju Direktive Sveta 71/320/EGS z dne 26. julija 1971 o približevanju zakonodaje držav članic v zvezi z zavornimi napravami določenih kategorij motornih in priklopnih vozil [3], kakor je bila nazadnje spremenjena z Direktivo Komisije 91/422/EGS [4], zlasti člena 5,

ker je Direktiva 71/320/EGS ena izmed posamičnih direktiv za postopek ES-homologacije, ki je bil uveden z Direktivo 70/156/EGS; ker se torej določbe Direktive 70/156/EGS glede sistemov, sestavnih delov in samostojnih tehničnih enot vozil uporabljajo za to direktivo;

ker je zlasti v členu 3(4) in 4(3) Direktive 70/156/EGS predpisano, da ima vsaka posamična direktiva priložen opisni list, ki vsebuje potrebne podatke iz Priloge I k omenjeni direktivi, kot tudi certifikat o homologaciji na podlagi Priloge VI k omenjeni direktivi, da bi bila homologacija lahko računalniško podprta;

ker je prodaja nadomestnih zavornih oblog taka, da se je zaradi zagotavljanja upoštevanja standardov varnosti in zanesljivosti pojavila zahteva po urejanju kakovosti in učinkovitosti nadomestnih zavornih oblog na trgu s to direktivo;

ker je zaželeno priznavanje enakovrednosti med mednarodnimi predpisi, zlasti pravilniki Ekonomske komisije ZN za Evropo in posamičnimi direktivami; ker se torej zdi potrebno uskladiti določbe Direktive 71/320/EGS z določbami pravilnika UN-ECE št. 13 o zaviranju in pravilnika št. 90 o kompletih nadomestnih zavornih oblog;

ker številne poznejše spremembe izvirne Direktive 71/320/EGS kažejo, da je primerno združiti vse te spremembe v eno samo prečiščeno direktivo;

ker so določbe te direktive skladne z mnenjem Odbora za prilagajanje tehničnemu napredku, ustanovljenega z Direktivo 70/156/EGS,

SPREJELA NASLEDNJO DIREKTIVO:

Člen 1

1. Členi Direktive 71/320/EGS se spremenijo, kot sledi:

- člen 1(1) se glasi:

"1. V tej direktivi izraz,vozilo‘ pomeni vsako vozilo, kot je opredeljeno v členu 2 Direktive 70/156/EGS.

Kategorije vozil so opredeljene v Prilogi IIA k Direktivi 70/156/EGS.",

točke (a), (b) in (c) se črtajo,

odstavek 3 in 5 se črtata, odstavek 4 pa se preštevilči v odstavek 3,

- v členu 2 se besedilo "Priloge I do VIII ter XI do XII" nadomesti z besedilom "ustrezne priloge",

- v členu 2a se besedilo "Priloge I do VIII" nadomesti z besedilom "ustrezne priloge",

- v členu 5 se besedilo "Direktiva Sveta z dne 6. februarja 1970" nadomesti z besedilom "Direktiva Sveta 70/156/EGS".

2. Priloge k Direktivi 71/320/EGS se nadomestijo s seznamom prilog in s prilogami k tej direktivi.

Člen 2

1. Od 1. januarja 1999 države članice iz razlogov, ki se nanašajo na zavorne sisteme vozil, ne smejo:

- zavrniti podelitve ES-homologacije ali nacionalne homologacije za določen tip vozila,

- prepovedati registracije, prodaje ali začetka uporabe vozil,

- prepovedati prodaje ali začetka uporabe nadomestnih zavornih oblog

če vozila oziroma nadomestne zavorne obloge izpolnjujejo zahteve Direktive 71/320/EGS, kakor je bila spremenjena s to direktivo.

2. Od 1. oktobra 1999 države članice

- ne smejo več podeljevati ES-homologacije,

in

- lahko zavrnejo podelitev nacionalne homologacije

za nov tip vozil iz razlogov, ki se nanašajo na zavorni sistem vozila in za nov tip zavornih oblog, če niso izpolnjene zahteve Direktive 71/320/EGS, kakor je bila spremenjena s to direktivo.

3. Od 31.marca 2001 države članice

- morajo šteti certifikate o skladnosti, ki so priloženi novim vozilom skladno z določbami Direktive 70/156/EGS, za neveljavne v smislu člena 7(1) iste direktive,

in

- lahko zavrnejo registracijo, prodajo in začetek uporabe novih vozil

iz razlogov, ki se nanašajo na zavorne sisteme, če niso izpolnjene zahteve Direktive 71/320/EGS, kakor je bila spremenjena s to direktivo.

4. Od 31. marca 2001 se za namene člena 7(2) Direktive 70/156/EGS uporabljajo zahteve Direktive 71/320/EGS, kakor je bila je spremenjena s to direktivo, ki se nanašajo na nadomestne zavorne obloge kot samostojne tehnične enote.

5. Ne glede na določbe odstavka 2 in 4 za namene nadomestnih delov države članice dovolijo prodajo ali začetek uporabe nadomestnih zavornih oblog, namenjenih za vgradnjo na tipe vozil, za katere je bila homologacija podeljena pred začetkom veljavnosti te direktive, in pod pogojem, da take nadomestne zavorne obloge niso v nasprotju z določbami prejšnje različice Direktive 71/320/EGS, ki se je uporabljala v času začetka uporabe teh vozil.

V vsakem primeru te zavorne obloge ne smejo vsebovati azbesta.

6. Od 1. oktobra 1999 morajo države članice prepovedati začetek uporabe vozil, opremljenih z zavornimi oblogami, ki vsebujejo azbest. Vendar ostanejo homologacije, izdane skladno z Direktivo 91/422/EGS, veljavne do 31. marca 2001 za vozila, opremljena z zavornimi oblogami, ki ne vsebujejo azbesta.

Člen 3

1. Države članice sprejmejo zakone in druge predpise, ki so potrebni zaradi uskladitve s to direktivo, do 1.januarja 1999 in o tem takoj obvestijo Komisijo.

2. Ko države članice sprejmejo te predpise, se morajo pri tem sklicevati na to direktivo ali pa mora biti takšno sklicevanje navedeno ob njihovi uradni objavi. Postopek za takšno sklicevanje določijo države članice.

3. Države članice posredujejo Komisiji besedila predpisov, ki jih naknadno sprejmejo na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropskih skupnosti.

Člen 5

Ta direktiva je naslovljena na države članice.

V Bruslju, dne 27. januarja 1998

Za Komisijo

Martin Bangemann

Član Komisije

[1] UL L 42, 23.2.1970, str.1.

[2] UL L 233, 25.8.1997, str. 1.

[3] UL L 202, 6.9.1971, str. 37.

[4] UL L 233, 22.8.1991, str. 22.

--------------------------------------------------

SEZNAM PRILOG

| | straná |

PRILOGA I | Definicije, zahteve glede konstrukcije in vgradnje, vloga za ES-homologacijo, podelitev ES-homologacije, spremembe tipa in spremembe homologacij, skladnost proizvodnje … | 6 |

PRILOGA II | Preskusi zaviranja in učinek zavornih sistemov … | 17 |

Dodatek: | Porazdelitev zavorne sile med osi vozila |

| |

PRILOGA III | Postopek računanja reakcijskega časa za vozila s pnevmatskimi zavornimi sistemi systémami … | 41 |

Dodatek: | Primer simulatorja |

| |

PRILOGA IV | Hranilniki energije in viri energije … | 45 |

A Pnevmatski zavorni sistemi

| |

B Podtlačni zavorni sistemi

| |

C Hidravlični zavorni sistemi s shranjeno energijo

| |

PRILOGA V | Vzmetne zavore … | 51 |

PRILOGA VI | Parkirno zaviranje s parkirno zavoro s pomočjo mehanskega blokiranja zavornih valjev (blokirni zavorni valji) … | 53 |

PRILOGA VII | Primeri, v katerih preskusov tipa I in/ali II (ali IIA) ali III ni treba izvajati za vozila v postopku homologacije … | 54 |

Dodatek 1: | Alternativni postopki za preskus tipa I in tipa III za zavore priklopnih vozil |

Dodatek 2: | Obrazec poročila preskusa za referenčno os, kot je določeno v točki 3.6. v Dodatku 1 |

| |

PRILOGA VIII | Pogoji za preskuse vozil, opremljenih z naletnimi zavorami … | 64 |

Dodatek 1: | Skice za pojasnilo |

Dodatek 2: | Poročilo o preskusu naletne naprave |

Dodatek 3: | Poročilo o preskusu zavore |

Dodatek 4: | Poročilo preskusa o združljivosti naletne naprave, prenosnega sistema in zavore |

| |

PRILOGA IX | Homologacijska dokumentacija … | 82 |

Dodatek 1: | Certifikat o ES-homologaciji |

Dodatek 2: | Poročilo o preskusu |

Dodatek 3: | Seznam podatkov o vozilu za namen homologacije skladno s Prilogo XV |

| |

PRILOGA X | Zahteve v preskusih za vozila s protiblokirnimi zavornimi sistemi … | 90 |

Dodatek 1: | Simboli in definicije |

Dodatek 2: | Izkoristek oprijema |

Dodatek 3: | Zavorni učinek na različnih površinah ceste |

Dodatek 4: | Metoda izbiranja površine ceste z nizko stopnjo oprijemljivosti |

| |

PRILOGA XI | Pogoji preskusov za priklopna vozila z električnimi zavornimi sistemi … | 107 |

Dodatek: | Diagram združljivosti |

| |

PRILOGA XII | Preskusna metoda na vztrajnostnem dinamometru za zavorne obloge … | 110 |

PRILOGA XIII | Preskus zaviranja in odklona s poti za vozila z zasilnimi rezervnimi kolesi/pnevmatikami … | 113 |

PRILOGA XIV | Alternativen postopek za preskušanje protiblokirnih zavornih sistemov priklopnih vozil (ABS) … | 114 |

Dodatek 1: | Poročilo o homologaciji protiblokirnega sistema priklopnega vozila |

Dodatek 2: | Simboli in definicije |

| |

PRILOGA XV | ES-homologacija za nadomestne sklope zavornih oblog kot samostojnih tehničnih enot … | 123 |

Dodatek 1: | Sestava in namestitev homologacijske oznake in potrebnih podatkov |

Dodatek 2: | Zahteve za komplete nadomestnih zavornih oblog za vozila kategorij M1, M2 in N1 |

Dodatek 3: | Zahteve za sklope nadomestnih zavornih oblog za vozila kategorij O1 in O2 |

Dodatek 4: | Ugotavljanje tornega obnašanja zavornih oblog na preskusnih napravah |

| |

PRILOGA XVI | Certifikat o ES-homologaciji (samostojne tehnične enote) … | 137 |

PRILOGA XVII | Opisni list za komplete nadomestnih zavornih oblog … | 139 |

PRILOGA XVIII | Opisni list za motorna vozila … | 140 |

PRILOGA XIX | Opisni list za priklopna vozila … | 144 |

--------------------------------------------------